pythainlp/thaigov-v2-corpus-22032023 huggingface dataset:
วันอังคารที่ 30 พฤศจิกายน 2564
​ประชุมสมัชชาอนามัยโลกสมัยพิเศษวันที่ 2 รองนายกรัฐมนตรี "อนุทิน" แสดงจุดยืนประเทศไทยสนับสนุนการมีข้อตกลงระหว่างประเทศเป็นเครื่องมือใหม่ให้ทั่วโลกตอบโต้กับโรคระบาดอย่างมีประสิทธิภาพ
​ประชุมสมัชชาอนามัยโลกสมัยพิเศษวันที่ 2 รองนายกรัฐมนตรี "อนุทิน" แสดงจุดยืนประเทศไทยสนับสนุนการมีข้อตกลงระหว่างประเทศเป็นเครื่องมือใหม่ให้ทั่วโลกตอบโต้กับโรคระบาดอย่างมีประสิทธิภาพและเท่าเทียม
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันนี้ (30 พ.ย.64) เวลา 10.00 น. ตามเวลา นครเจนีวา สมาพันธรัฐสวิส นายอนุทิน ชาญวีรกูล รองนายกรัฐมนตรีและรมว.สาธารณสุข นำคณะผู้แทนจะประเทศไทยเข้าร่วมการประชุมสมัชชาอนามัยโลก สมัยพิเศษ เป็นวันที่ 2
การประชุมที่จัดขึ้น ณ สำนักงานใหญ่องค์การอนามัยโลก(WHO) ในวันนี้ มีวาระสำคัญอยู่ที่การแสดงจุดยืนของประเทศสมาชิก WHO ต่อการจัดทำสนธิสัญญา (Treaty) หรืออนุสัญญา (Convention) หรือข้อตกลง (agreement) หรือ ตราสารระหว่างประเทศประเภทอื่น (international instrument) ว่าด้วยการเตรียมพร้อมและตอบสนองต่อการระบาดใหญ่ ที่อยู่ภายใต้บังคับของกฎหมายระหว่างประเทศ ซึ่งรองนายกรัฐมนตรีและรมว.สาธารณสุข ได้เป็นผู้แทนในการกล่าวถ้อยแถลงจุดยืนของประเทศไทย
นายอนุทิน กล่าวต่อที่ประชุมฯ ว่า การแพร่ระบาดของโควิด-19 ได้ส่งผลกระทบต่อทุกประเทศทั่วโลก โดยไม่แบ่งแยกพรมแดน ระบอบการเมือง ไม่ว่าจะเป็นทุกประเทศทั้งร่ำรวยหรือยากจน ต่างได้รับผลกระทบ
ทุกประเทศไม่ว่าจะเป็นประเทศพัฒนาแล้วหรือกำลังพัฒนาควรมีบทบาทในการพัฒนานวัตกรรม เทคโนโลยีและภูมิปัญญาของตนเอง ซึ่งการร่วมแบ่งปันองค์ความรู้เกี่ยวกับการตรวจจับและการจัดการเกี่ยวกับไวรัสโควิด-19 สายพันธุ์ที่น่ากังวล เป็นแบบอย่างที่ดีของแอฟริกาใต้
ในไม่ช้า ทั่วโลกจะมีความรู้ที่ดีขึ้นในการจัดการกับไวรัสสายพันธุ์ใหม่ เพื่อผลกระทบต่อเศรษฐกิจและสังคมน้อยที่สุดเท่าที่จะเป็นไปได้
นายอนุทิน กล่าวว่า การระบาดใหญ่ของโควิด-19 แสดงถึงความต้องการการเปลี่ยนแปลงทางความคิดอย่างสิ้นเชิง เพื่อความอยู่รอดของมนุษยชาติ ซึ่งแนวคิดใหม่ที่สำคัญที่สุดคือการมีเครื่องมือที่มีผลผูกพันทางกฎหมายในระดับสากลที่หนักแน่นขึ้น ที่จะทำให้ความสามารถในการตรวจจับ ป้องกัน และตอบโต้โรคระบาดของแต่ละประเทศและทั่วโลก มีความเสมอภาคเท่าเทียมกัน ผ่านหลักวิทยาศาสตร์การแพทย์ บนพื้นฐานของการมีการมีส่วนร่วมทางสังคมและแนวทางสุขภาพหนึ่งเดียว
..........................
วันพุธที่ 1 ธันวาคม 2564
โฆษกรัฐบาลเผย นายกฯ เข้าใจ “โอไมครอน” ระบาดทั่วโลก เตือนประชาชนอย่าวิตกกังวลแต่ต้องตั้งการ์ดสูง ป้องกัน  สั่งปรับมาตรการคุมเข้มคัดกรองเข้าไทย RT-PCR เหมือนเดิม มีใช้ผลทันที
โฆษกรัฐบาลเผย นายกฯ เข้าใจ “โอไมครอน” ระบาดทั่วโลก เตือนประชาชนอย่าวิตกกังวลแต่ต้องตั้งการ์ดสูง ป้องกัน  สั่งปรับมาตรการคุมเข้มคัดกรองเข้าไทย RT-PCR เหมือนเดิม มีใช้ผลทันที
วันที่ 1 ธ.ค.64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าใจสถานการณ์และมีความห่วงใย ได้สั่งการให้หน่วยงานที่เกี่ยวข้องทั้งด้านสาธารณสุข ความมั่นคง คมนาคม การท่องเที่ยว เฝ้าระวังและกลั่นกรองเป็นพิเศษไม่ให้เชื้อโควิดสายพันธุ์โอไมครอน เข้าประเทศไทยได้ โดยล่าสุดได้กำหนดให้ผู้ที่เดินทางจากต่างประเทศที่เข้าไทยกลับมาเป็นการตรวจแบบ RT-PCR เช่นเดิม โดยเริ่มทันทีตั้งแต่บัดนี้เป็นต้นไป พร้อมสั่งการฝ่ายความมั่นคง ทหาร ตำรวจ เร่งสกัดการลักลอบเข้าประเทศอย่างผิดกฎหมายทุกช่องทาง เพื่อปิดกั้นความเสี่ยงต่อการแพร่ระบาดของสายพันธุ์ดังกล่าวเดินทางเข้าประเทศไทย แล้ว ล่าสุดการท่องเที่ยวเเห่งประเทศไทย ยืนยันไม่พบสัญญาณการชะลอตัวของตลาดนักท่องเที่ยวต่างชาติที่เดินทางเข้าไทย มีเพียงบางประเทศในแถบยุโรป สถานการณ์ไวรัสกลับมาระบาดซ้ำ ซึ่งไม่เกี่ยวข้องกับไวรัสกลายพันธุ์ “โอมิครอน” รวมทั้งกังวลว่ารัฐบาลของประเทศนั้น ๆ อาจสั่งล็อกดาวน์ จึงทำให้มีการชะลอการเดินทางออกไปก่อน ล่าสุดข้อมูล ณ วันที่ 30 พ.ย.2564 มีนักท่องเที่ยวต่างชาติเดินทางเข้าไทยระหว่างวันที่ 1-29 พ.ย. 64 จำนวน 128,466 คน
โฆษกประจำสำนักนายกรัฐมนตรี กล่าวเพิ่มเติมว่าในส่วนของประเทศไทย ขณะนี้ภาพรวมแผนการบริหารจัดการและการฉีดวัคซีนโควิด-19 ไทยเป็นไปด้วยความเรียบร้อย รัฐบาลเร่งเดินหน้าฉีดวัคซีนให้กับทุกคน ทุกพื้นที่ วัคซีนมีเพียงพอสำหรับคนไทยทั้งประเทศ และทุกชนิดสามารถสร้างภูมิต้านทานป้องกันโควิด-19 ที่มีอาการได้ เห็นผลลัพธ์ในการลดอาการติดเชื้อรุนแรงหรือป่วยหนักได้เป็นอย่างดี โดยวันนี้ยอดผู้ติดเชื้อลดเหลือ 4,886 ราย และยอดผู้เสียชีวิตลดเหลือจำนวน 43 ราย ผู้ป่วยหายกลับบ้านจำนวน 6,326 ราย ยอดผู้ป่วยที่กำลังรับการรักษาอยู่ที่ประมาณ 7 หมื่นราย จำนวนเตียงรักษามีปริมาณที่เพียงพอ โดยข้อมูลการฉีดวัคซีนตั้งแต่วันที่ 28 ก.พ. 2564 - 30 พ.ย.2564 มีการฉีดวัคซีนสะสม 93,439,991 โดส แบ่งเป็นเข็มที่ 1 สะสม 48.4 ล้านราย เข็มที่ 2 สะสม 41.6 ล้านราย เข็มที่ 3 สะสม 3.34 ล้านราย
“ท่านนายกฯ มีความเข้าใจสถานการณ์เชื้อไวรัสกลายพันธุ์ ฝากเตือนประชาชนอย่าวิตกกังวล แต่ต้องยังคงต้องตั้งการ์ดสูง ป้องกัน เชิญชวนประชาชนเข้ารับการฉีดวัคซีนป้องกันโรคโควิด-19 ให้ครบโดส เพื่อสร้างภูมิคุ้มกันหมู่ และความปลอดภัยให้ตัวเองและครอบครัว ในส่วนของรัฐบาลจะดำเนินการอย่างเต็มที่ในการสกัดกั้นไม่ให้เชื้อโอไมครอนเข้าไทย” นายธนกร กล่าว
วันจันทร์ที่ 27 มิถุนายน 2565
รัฐบาลเร่งขับเคลื่อน “การพัฒนาอุตสาหกรรมแปรรูปอาหาร” อย่างต่อเนื่อง
.....
รัฐบาลเร่งขับเคลื่อน “การพัฒนาอุตสาหกรรมแปรรูปอาหาร” อย่างต่อเนื่อง ด้วย 4 มาตรการหลักตามแผนปฏิบัติการฯ ระยะที่ 1 (พ.ศ. 2562 - 2570) ทั้งนี้ จากสถานการณ์วิกฤตอาหารโลก ปี 65 ที่ผลผลิตลดลงและราคาปรับตัวสูงขึ้น จนสร้างความกังวลถึงผลกระทบต่อความมั่นคงอาหารในหลายมิตินั้น ย้ำว่า ภาครัฐมีกลไกในการควบคุมดูแลไม่ให้ประชาชนได้รับความเดือดร้อน และคาดว่าประเทศไทยจะไม่ประสบปัญหาวิกฤตความมั่นคงด้านอาหารอย่างแน่นอน
.
อ่านเพิ่มเติม คลิกhttps://www.thaigov.go.th/news/contents/details/55894
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 27 มกราคม 2565
ปฐมฤกษ์!! รถไฟสายจีน-ลาว ขนสินค้าเกษตรไทยขบวนแรกออกจากสถานีเวียงจันทน์บ่าย 3 วันนี้แล้ว
ปฐมฤกษ์!! รถไฟสายจีน-ลาว ขนสินค้าเกษตรไทยขบวนแรกออกจากสถานีเวียงจันทน์บ่าย 3 วันนี้แล้ว
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะทำงานจัดทำแผนแก้ไขปัญหาผลไม้เศรษฐกิจล่วงหน้าทั้งระบบ แถลงวันนี้ (27 ม.ค.) ณ ด่านพรมแดนสะพานมิตรภาพไทย-ลาว แห่งที่ 1 จังหวัดหนองคายว่า ตามที่ได้มีการหารือก่อนหน้านี้ร่วมกับท่านเอกอัครราชทูตลาวประจำประเทศไทย เกี่ยวกับความร่วมมือระหว่างไทย-ลาว เรื่องการขนส่งสินค้าผ่านแดนจากไทยไปจีน บนเส้นทางรถไฟสายจีน-ลาว เพื่อเตรียมความพร้อมสำหรับการขนส่งสินค้าเกษตรอื่นๆ โดยเฉพาะผลไม้ที่ใกล้จะถึงฤดูกาลผลิตปี 2565 เริ่มตั้งแต่เดือนมีนาคมนี้ ในวันนี้ขบวนรถไฟขนส่งสินค้าเกษตรของไทยล็อตแรก จำนวน 20 ตู้คอนเทนเนอร์ โดยรถไฟสายจีน-ลาว จากสถานีรถไฟเวียงจันทน์ใต้ สู่ด่านรถไฟโมฮ่าน ของมณฑลยูนนานไปยังมหานครฉงชิ่ง ได้ออกเดินทางตามเวลาในประเทศไทย 15.00 น. นับเป็นขบวนสินค้าปฐมฤกษ์ของไทย แม้จะล่าช้ากว่ากำหนดเดิม 1 วัน แต่ก็สามารถเปิดบริการได้เป็นขบวนแรก ถือเป็นส่วนหนึ่งของโครงการอีสานเกตเวย์ เชื่อมอีสาน เชื่อมโลก ด้วยเส้นทางรถไฟจีน-ลาว ตามนโยบายของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และนายจุรินทร์ ลักษณวิศิษฐ์ รองนายกรัฐมนตรีและรัฐมนตรีว่าการกระทรวงพาณิชย์ และการบูรณาการทำงานความร่วมมือจากทุกภาคส่วน.
วันจันทร์ที่ 6 มิถุนายน 2565
ดีอีเอส ร่วมประชุมคณะกรรมการวัฒนธรรมแห่งชาติ
ดีอีเอส ร่วมประชุมคณะกรรมการวัฒนธรรมแห่งชาติ
เมื่อวันที่ 6 มิถุนายน 2565 พ.ต.อ.อัครพล บุณโยปัษฎัมภ์ ผู้ช่วยปลัดกระทรวงดิจิทัลเพื่อเศรษฐกิจและสังคม เข้าร่วม ประชุมคณะกรรมการวัฒนธรรมแห่งชาติ ผ่านระบบออนไลน์ โดยมี ดร.วิษณุ เครืองาม รองนายกรัฐมนตรีเป็นประธานการประชุมฯ ในการนี้ที่ประชุมได้พิจารณาเรื่อง การถวายพระราชสมัญญาสมเด็จพระกนิษฐาธิราชเจ้า กรมสมเด็จพระเทพรัตนราชสุดา เจ้าฟ้ามหาจักรีสิรินธร มหาวชิราลงกรณวรราชภักดี สิริกิจการิณี พีรยพัฒน รัฐสีมาคุณากรปิยชาติ สยามบรมราชกุมารี เนื่องในโอกาสครบรอบ 70 ปี หอจดหมายเหตุแห่งชาติ (กรมศิลปากร) และเรื่องการนำเสนอ “นาค” เป็นสัตว์ประจำชาติประเภทตำนาน เทพนิยายและความเชื่อ นอกจากนี้ที่ประชุมได้รับรายงานความก้าวหน้าเรื่องที่น่าสนใจ อาทิ ผลการเข้าร่วมการเสวนา “ประเด็นการแต่งตั้งศิลปินแห่งชาติ สาขาทัศน์ศิลป์ (ภาพภ่าย)ประจำปี 2564
********************
วันอังคารที่ 29 มีนาคม 2565
กยศ. ร่วมจัดมหกรรมไกล่เกลี่ยที่ นครศรีธรรมราช วันศุกร์ที่ 1 เมษายนนี้ ผู้ร่วมงานจะไม่ถูกดำเนินคดี
กยศ. ร่วมกับกรมคุ้มครองสิทธิและเสรีภาพและกรมบังคับคดี จัดมหกรรมไกล่เกลี่ยหนี้ที่ จ.นครศรีธรรมราช เชิญชวนผู้กู้ยืมไกล่เกลี่ยก่อนฟ้องและหลังฟ้อง เข้าร่วมงานในวันศุกร์ที่ 1 เม.ย.2565 ณ โรงแรม เดอะทวิน โลตัส จ.นครศรีธรรมราช
กองทุนเงินให้กู้ยืมเพื่อการศึกษา (กยศ.) ร่วมกับกรมคุ้มครองสิทธิและเสรีภาพ และกรมบังคับคดี จัดมหกรรมไกล่เกลี่ยหนี้ที่จังหวัดนครศรีธรรมราช ขอเชิญชวนผู้กู้ยืมไกล่เกลี่ยก่อนฟ้องและหลังฟ้อง เข้าร่วมงานในวันศุกร์ที่ 1 เมษายน 2565 ณ โรงแรม เดอะทวิน โลตัส จังหวัดนครศรีธรรมราช ซึ่งผู้กู้ยืมที่เข้าร่วมงานจะไม่ถูกดำเนินคดี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ขอเชิญชวนผู้กู้ยืมเข้าร่วมงานมหกรรมไกล่เกลี่ยหนี้สินครัวเรือน ครั้งที่ 3 จังหวัดนครศรีธรรมราช ในวันศุกร์ที่ 1 เมษายน 2565 ณ โรงแรม เดอะทวิน โลตัส จังหวัดนครศรีธรรมราช โดยกองทุนได้ร่วมกับกรมคุ้มครองสิทธิและเสรีภาพ และกรมบังคับคดี กระทรวงยุติธรรม ในการจัดงานไกล่เกลี่ยหนี้เพื่อเป็นการช่วยเหลือและบรรเทาความเดือดร้อนของผู้กู้ยืมเงินที่ได้รับผลกระทบทางเศรษฐกิจจากสถานการณ์การแพร่ระบาดของโรคติดเชื้อไวรัสโคโรนา 2019 ทำให้ผู้กู้ยืมเงินบางส่วนขาดรายได้และผิดนัดชำระหนี้ จนนำไปสู่การฟ้องร้องดำเนินคดีหรือถูกบังคับคดีตามกฎหมาย กลุ่มเป้าหมายของกองทุน ได้แก่ ผู้กู้ยืมกลุ่มที่ค้างชำระหนี้ที่ถูกบอกเลิกสัญญาและกำลังจะถูกฟ้อง และผู้กู้ยืมกลุ่มที่จะถูกบังคับคดี หากผู้กู้ยืมเข้ากระบวนการไกล่เกลี่ย กองทุนก็จะไม่จำเป็นต้องดำเนินคดี ซึ่งจะลดภาระค่าใช้จ่ายของกองทุน และนอกจากผู้กู้ยืมที่เข้าสู่กระบวนการไกล่เกลี่ยจะไม่ถูกดำเนินคดีแล้ว ผู้กู้ยืมจะได้รับส่วนลดเบี้ยปรับ รวมทั้งได้รับโอกาสในการขยายระยะเวลาผ่อนชำระได้ถึงอายุ 65 ปี เพื่อให้ผู้กู้ยืมสามารถกลับเข้ามาสู่ระบบการชำระหนี้ให้เป็นปกติ และเมื่อร่างพระราชบัญญัติกองทุนเงินให้กู้ยืมเพื่อการศึกษา (ฉบับที่...) พ.ศ. .... ที่อยู่ระหว่างการขอแก้ไขมีผลบังคับใช้ กองทุนจะมีอำนาจในการปลดภาระผู้ค้ำประกัน โดยกองทุนมีหลักการว่าจะยกเลิกการค้ำประกันของผู้ค้ำประกัน เมื่อผู้กู้ยืมได้ผ่อนชำระเงินต้นมาแล้วร้อยละ 25 ของเงินต้นที่ค้างชำระอีกด้วย
ทั้งนี้ ผู้กู้ยืมสามารถลงทะเบียนเข้าร่วมงานล่วงหน้าและดาวน์โหลดแอปพลิเคชัน กยศ. Connect เพื่อรับสิทธิขอไกล่เกลี่ยฯ ได้ที่ QRcode ด้านล่างหรือทางเว็บไซต์ www.studentloan.or.th หรือสอบถามเพิ่มเติมได้ที่ไลน์บัญชีทางการ กยศ. หรือโทรศัพท์หมายเลข 0 2016 4888” ผู้จัดการกองทุนฯ กล่าวในที่สุด
วันอาทิตย์ที่ 19 กันยายน 2564
โฆษกรัฐบาลยัน นายกฯ ลงพื้นเพื่อช่วยแก้ปัญหาให้ประชาชน ไม่ใช่ส่งสัญญาณยุบสภาฯ ย้ำรัฐบาลอยู่ครบวาระ เร่งพลิกโฉมประเทศหลังผ่านพ้นโควิด-19
โฆษกรัฐบาลยัน นายกฯ ลงพื้นเพื่อช่วยแก้ปัญหาให้ประชาชน ไม่ใช่ส่งสัญญาณยุบสภาฯ ย้ำรัฐบาลอยู่ครบวาระ เร่งพลิกโฉมประเทศหลังผ่านพ้นโควิด-19
วันที่ 19 กันยายน 2564 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ยืนยันว่าการลงพื้นที่ของ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นเรื่องปกติตามภาระหน้าที่ของท่านนายกฯ ที่ต้องการเข้าไปช่วยเหลือแก้ไขปัญหาให้กับประชาชน รวมถึงได้รับทราบถึงความเดือดร้อนอย่างใกล้ชิด แต่ไม่ได้หมายความว่า การที่ท่านนายกฯ ลงพื้นที่นั้นแปลว่าจะต้องมีการยุบสภาฯ ซึ่งถือเป็นคนละเรื่องกัน ทั้งนี้ ไม่อยากให้หยิบยกการลงพื้นที่ของนายกฯ โดยเฉพาะการเร่งแก้ปัญหาน้ำท่วมมาเป็นประเด็นทางการเมืองว่า เป็นการส่งสัญญาณว่าจะมีการยุบสภาฯ ยืนยันว่า รัฐบาลจะอยู่ครบวาระ และไม่มีเหตุผลอะไรที่ต้องยุบสภาฯ เนื่องจากขณะนี้ ส.ส.พรรคร่วมรัฐบาลเองก็ยังให้การสนับสนุน พล.อ.ประยุทธ์เป็นอย่างดี
โฆษกประจำสำนักนายกรัฐมนตรี กล่าวอีกว่า การยุบสภาฯ และจัดให้มีการเลือกตั้งใหม่ในขณะนี้นั้น จะยิ่งเพิ่มภาระค่าใช้จ่าย โดยเฉพาะงบประมาณแผ่นดิน ที่จะต้องนำมาใช้จัดการเลือกตั้ง ซึ่งงบประมาณเหล่านี้น่าจะนำไปใช้เพื่อแก้ปัญหาโควิด-19 และการฟื้นฟูเศรษฐกิจประเทศ ที่วันนี้ประชาชนกำลังได้รับความเดือดร้อนอยู่น่าจะเป็นทางออกที่ดีที่สุด ดังนั้น รัฐบาลจะเดินหน้าแก้ปัญหาให้ประชาชนต่อไปจนครบวาระ จากนั้นประชาชนจะเป็นผู้ที่ตัดสินเองในการเลือกตั้งครั้งต่อไป
“พล.อ.ประยุทธ์ไม่ได้สนใจว่าใครจะเล่นเกมการเมืองหรือไม่ เพราะท่านนายกฯ ต้องการเอาเวลาไปแก้ปัญหาให้กับประชาชนมากกว่า โดยเฉพาะการแก้ปัญหาโควิด-19 รวมถึงการเยียวยาฟื้นฟูประเทศ และการเร่งฉีดวัคซีนให้ประชาชนให้ได้มากที่สุด เพื่อขับเคลื่อนเศรษฐกิจของประเทศ และพลิกโฉมประเทศไทยหลังผ่านพ้นโควิด-19 ให้ประชาชนสามารถกลับมาใช้ชีวิตได้ตามปกติอีกครั้ง ที่สำคัญคือ วันนี้ประชาชนยังไว้วางใจ ส.ส.ของเขาที่อยู่ในพรรคร่วมรัฐบาล ตรงกันข้าม วิธีการล้มรัฐบาลของพรรคการเมืองบางพรรคต่างหาก ที่วันนี้ประชาชนเริ่มรู้สึกว่ามีวาระซ่อนเร้นหรือไม่” นายธนกร กล่าว
วันเสาร์ที่ 7 พฤษภาคม 2565
โฆษกรัฐบาลเผย “นายกฯ” ห่วงใยน้ำท่วมฉับพลัน จ.สุราษฎร์ธานี สั่งการทุกฝ่ายเร่งช่วยเหลือประชาชน เฝ้าระวังติดตามสถานการณ์ใกล้ชิดตลอด 24 ชม.
โฆษกรัฐบาลเผย “นายกฯ” ห่วงใยน้ำท่วมฉับพลัน จ.สุราษฎร์ธานี สั่งการทุกฝ่ายเร่งช่วยเหลือประชาชน เฝ้าระวังติดตามสถานการณ์ใกล้ชิดตลอด 24 ชม.
วันที่ 7 พ.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยประชาชน จ.สุราษฎร์ธานี หลังได้รับทราบรายงานสถานการณ์ฝนตกหนักในพื้นที่ จ.สุราษฎร์ธานี ซึ่งมี 3 อำเภอที่ได้รับผลกระทบน้ำท่วมฉับพลัน น้ำป่าไหลหลาก และน้ำล้นตลิ่ง ได้แก่ อ.วิภาวดี อ.ไชยา และ อ.ท่าฉาง รวม 3 ตำบล 8 หมู่บ้าน ซึ่งนายกรัฐมนตรีมีความห่วงใยประชาชนทุกครัวเรือนที่ได้รับผลกระทบ กำชับสั่งการให้กระทรวงมหาดไทย กรมป้องกันและบรรเทาสาธารณภัย หน่วยทหารในพื้นที่ ตำรวจภูธร จ.สุราษฎร์ธานี และหน่วยงานที่เกี่ยวข้องลงพื้นที่ให้ความช่วยเหลือประชาชนในเบื้องต้น ย้ำให้แจ้งเตือนประชาชนที่อาศัยอยู่ริมคลองได้เฝ้าระวัง ให้ขนย้ายสิ่งของจำเป็นขึ้นที่สูง พร้อมให้จัดเจ้าหน้าที่เฝ้าระวังติดตามสถานการณ์อย่างใกล้ชิดตลอด 24 ชั่วโมง
นายธนกรกล่าวว่า จากประกาศของกรมอุตุนิยมวิทยาฉบับล่าสุดเมื่อช่วงเช้าที่ผ่านมา เตือนภัยลักษณะอากาศหย่อมความกดอากาศต่ำกำลังแรงบริเวณอ่าวเบงกอลตอนล่าง ทวีกำลังเป็นพายุไซโคลนช่วง 7 - 9 พ.ค. นี้ ประเทศไทยจึงจะมีฝนเพิ่มขึ้นและมีฝนตกหนักบางแห่ง และส่งผลภาคใต้ฝนตกหนัก น้ำป่าไหลหลาก มีคลื่นลมแรง ซึ่งนายกรัฐมนตรีติดตามสถานการณ์และฝากความห่วงใยมายังประชาชนภาคใต้ได้ระวังอันตรายจากฝนตกหนักและฝนตกสะสม รวมทั้งฝากให้ชาวเรือเดินเรือด้วยความระมัดระวังและหลีกเลี่ยงบริเวณที่มีฝนฟ้าคะนองด้วย
“นายกรัฐมนตรีขอให้ประชาชนติดตามการแจ้งเตือนฝนตกหนักจากส่วนราชการอย่างใกล้ชิด ขอให้เจ้าหน้าที่ในพื้นที่โดยเฉพาะส่วนท้องถิ่น ซึ่งอยู่ส่วนหน้าคอยให้ความช่วยเหลือประชาชนในพื้นที่ ให้ได้รับผลกระทบจากสถานการณ์ให้น้อยที่สุด รวมทั้งให้เร่งแบ่งเบาความเดือดร้อนของประชาชนทันที และแจ้งเตือนให้ประชาชนเตรียมพร้อมอพยพได้ทันท่วงที” นายธนกร กล่าว
วันศุกร์ที่ 21 มกราคม 2565
กระทรวงยุติธรรม โดยกรมคุ้มครองสิทธิและเสรีภาพ เยียวยาเหยื่อ กรณีลูกป่วยทางประสาทใช้ถุงดำคลุมหัวรัดคอแม่ดับคาที่
กระทรวงยุติธรรม โดยกรมคุ้มครองสิทธิและเสรีภาพ เยียวยาเหยื่อ กรณีลูกป่วยทางประสาทใช้ถุงดำคลุมหัวรัดคอแม่ดับคาที่ เมื่อวันที่ 8 ธันวาคม 2564 นั้น
จากกรณี ลูกชายป่วยมีอาการทางประสาทใช้ถุงดำคลุมหัวรัดคอแม่เสียชีวิตคาที่ เมื่อวันที่ 8 ธันวาคม 2564 นั้น
วันนี้ (วันศุกร์ที่ 21 มกราคม 2565) นายเรืองศักดิ์ สุวารี อธิบดีกรมคุ้มครองสิทธิและเสรีภาพ ได้แสดงความห่วงใยครอบครัวผู้เสียชีวิต ที่เกิดเหตุความรุนแรงจากการกระทำของบุคคลในครอบครัว ซึ่งเป็นบุตรของผู้เสียชีวิต และเป็นกรณีที่กรมคุ้มครองสิทธิและเสรีภาพ ต้องให้การช่วยเหลือเยียวยาตามหลักมนุษยธรรมและหลักสิทธิมนุษยชน โดยวันนี้ คณะอนุกรรมการพิจารณาค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา กรุงเทพมหานคร 1 ซึ่งมี ตน เป็นประธานการประชุม ครั้งที่ 1/2565 ได้พิจารณาให้ความช่วยเหลือแก่ทายาทของผู้เสียชีวิตตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. 2544 (และที่แก้ไขเพิ่มเติม (ฉบับที่ 2) พ.ศ. 2559) ดังนี้
(1) ค่าตอบแทนกรณีผู้เสียหายถึงแก่ความตาย จำนวน 50,000 บาท
(2) ค่าจัดการศพ จำนวน 20,000 บาท
(3) ค่าขาดอุปการะเลี้ยงดู จำนวน 40,000 บาท
รวมเป็นเงินทั้งสิ้นจำนวน 110,000 บาท
นอกจากนี้ อธิบดีกรมคุ้มครองสิทธิฯ ได้กล่าวเพิ่มเติมอีกว่า กรมคุ้มครองสิทธิและเสรีภาพ พร้อมให้ความช่วยเหลือเยียวยาประชาชนที่ตกเป็นเหยื่ออาชญากรรม หรือผู้เสียหายในคดีอาญา เพื่ออำนวยความยุติธรรม ลดความเหลื่อมล้ำ สร้างความเป็นธรรมให้เกิดขึ้นในสังคมไทย ซึ่งสามารถติดต่อ ขอรับความช่วยเหลือได้ที่ ส่วนกลาง (กรมคุ้มครองสิทธิและเสรีภาพ) และส่วนภูมิภาค (สำนักงานยุติธรรมจังหวัดทุกแห่งทั่วประเทศ หรือติดต่อ สายด่วนยุติธรรม โทร. 1111 กด 77
วันพฤหัสบดีที่ 21 เมษายน 2565
ผู้บริหารเด็นโซ่ ขอบคุณ‘นายก’ ‘รมว.สุชาติ’ผลพวงแฟคตอรี่แซนด์บ็อกซ์ ปั๊มยอดส่งออกพุ่ง จ่ายโบนัสสูง
...
เมื่อวันที่ 21 เมษายน 2565 นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับนายอำพล หอมปลื้ม ผู้ช่วยกรรมการผู้จัดการใหญ่บริษัท เด็นโซ่ (ประเทศไทย) จำกัด พร้อมด้วย นายกิตติศักดิ์ อธิสกุลทรัพย์ ประธานสหภาพแรงงานเด็นโซ่ และคณะ ในโอกาสเข้าพบเพื่อขอบคุณรัฐบาลผ่าน รัฐมนตรีว่าการกระทรวงแรงงานที่มีมาตรการช่วยเหลือพี่น้องผู้ใช้แรงงานจากผลกระทบการแพร่ระบาดของโควิด-19 จากการดำเนินโครงการแฟคตอรี่ แซนด์บ็อกซ์ จนทำให้ธุรกิจส่งออก โดยเฉพาะกลุ่มยานยนต์และชิ้นส่วนยานยนต์เกิดการจ้างงานต่อเนื่อง ผู้ประกอบการสามารถดำเนินธุรกิจต่อไปได้ ความร่วมมือในการฝึกทักษะด้านแรงงานของพนักงานเพื่อเตรียมตัวแข่งขัน Word skill competition 2022 ที่กรุงเซี้ยงไฮ้ ประเทศจีน ในเดือนตุลาคม 2565 และรดน้ำขอพรรัฐมนตรีว่าการกระทรวงแรงงานเนื่องในเทศกาลสงกรานต์ โดยมี นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นายสุทธิ สุโกศล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย ณ ห้องจัตุมงคล ชั้น 6 อาคารกระทรวงแรงงาน
นายสุชาติ กล่าวว่า จากสถานการณ์การแพร่ระบาดของโรคโควิด-19 ในช่วงปี 2564 ส่งผลให้ภาคธุรกิจท่องเที่ยวและบริการ ซึ่งเป็นรายได้สําคัญของประเทศได้รับผลกระทบเป็นวงกว้าง แต่ขณะเดียวกัน ธุรกิจภาคส่งออกที่มีภาคแรงงานกว่า 2 ล้านคน ใน 4 สาขา กลับเติบโต ได้แก่ อาหาร เครื่องมือแพทย์ ยานยนต์ และชิ้นส่วนอิเล็กทรอนิกส์ ซึ่งเป็นผลพวงจากการดำเนินการโครงการแฟคตอรี่ แซนด์บ็อกซ์ (Factory Sandbox) ของกระทรวงแรงงานตามนโยบายรัฐบาลของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพล.อ.ประวิตร วงษ์สุวรรณ รองนายกรัฐมนตรี ที่ให้กระทรวงแรงงานบูรณาการร่วมกับ กระทรวงมหาดไทย กระทรวงสาธารณสุข และกระทรวงอุตสาหกรรม ดำเนินการโครงการดังกล่าวด้วยหลักการเศรษฐศาสตร์คู่กับสาธารณสุข ทั้งการเยียวยา การให้ความช่วยเหลือ การฉีดวัคซีน ตรวจคัดกรองโควิด -19 ทำให้ธุรกิจส่งออกเติบโต ในรอบ 11 ปี ช่วยเหลือสถานประกอบการจนทำให้สามารถรักษาการจ้างงาน และบางบริษัทฯ สามารถจ่ายโบนัสได้ถึง 8 เท่า
“จากผลการดำเนินโครงการแฟคตอรี่ แซนด์บ็อกซ์ ตามนโยบายรัฐบาล สะท้อนให้เห็นว่า ธุรกิจส่งออก โดยเฉพาะกลุ่มยานยนต์และชิ้นส่วนยานยนต์เกิดการจ้างงานต่อเนื่อง ผู้ประกอบการสามารถดำเนินธุรกิจต่อไปได้ ลูกจ้างกลุ่มยานยนต์มีคุณภาพชีวิตที่ดีขึ้น ช่วยสร้างเศรษฐกิจให้ประเทศก้าวข้ามช่วงสถานการณ์การแพร่ระบาดของโรคโควิด-19 ไปได้”นายสุชาติ กล่าวในท้ายสุด
นายอำพล หอมปลื้ม ผู้ช่วยกรรมการผู้จัดการใหญ่บริษัท เด็นโซ่ (ประเทศไทย) จำกัด กล่าวว่า ในวันนี้ได้มาเข้าพบ รมว.แรงงาน เพื่อขอบคุณไปยังรัฐบาล ท่านนายกรัฐมนตรี รวมถึงท่านรมว.แรงงาน ที่ช่วยเหลือภาคเอกชนจากผลกระทบโควิด-19 จากผลพวงของโครงการแฟคตอรี่ แซนด์บ็อกซ์ ทำให้วันนี้บริษัทสามารถดำเนินธุรกิจต่อไปได้ เพราะช่วงที่ผ่านมาต้องยอมรับว่าบริษัทแต่ละแห่งได้รับผลกระทบตามๆ กัน แต่ในขณะเดียวกันเราเป็นสถานประกอบการในกลุ่มอุตสาหกรรมยานยนต์และชิ้นส่วนยานยนต์ เมื่อรัฐบาลออกมาตรการมาดูแลพนักงาน โรงงานก็ไม่หยุดการผลิต สามารถผลิตสินค้าและส่งออกได้ต่อเนื่อง และที่สำคัญบริษัทได้ให้โบนัสและสวัสดิการต่าง ๆ แก่พนักงานอย่างเหมาะสมอีก ซึ่งช่วยให้คุณภาพชีวิตของพนักงานดีขึ้นอีกด้วย
วันศุกร์ที่ 20 พฤษภาคม 2565
วธ.ส่งเสริมเด็ก เยาวชน ประชาชนศึกษาเรียนรู้สถาปัตยกรรมล้ำค่ายุครัชกาลที่ 5 - 6 จับมือสถานเอกอัครราชทูตสาธารณรัฐอิตาลีประจำประเทศไทย
วธ.ส่งเสริมเด็ก เยาวชน ประชาชนศึกษาเรียนรู้สถาปัตยกรรมล้ำค่ายุครัชกาลที่ 5 - 6 จับมือสถานเอกอัครราชทูตสาธารณรัฐอิตาลีประจำประเทศไทย หอการค้าไทย-อิตาเลียน
วธ.ส่งเสริมเด็ก เยาวชน ประชาชนศึกษาเรียนรู้สถาปัตยกรรมล้ำค่ายุครัชกาลที่ 5-6 จับมือสถานเอกอัครราชทูตสาธารณรัฐอิตาลีประจำประเทศไทย หอการค้าไทย-อิตาเลียน เผยแพร่สารคดีผลงานการออกแบบและสถาปัตยกรรมอิตาลีในประเทศไทยเผยแพร่สู่สังคม กระชับสัมพันธ์ไทย-อิตาลีแน่นแฟ้นยิ่งขึ้น
วันที่ 19 พฤษภาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานงานเปิดตัวและฉายสารคดี “Me and the Magic Door. Discovering Italian architecture in Bangkok” รอบปฐมทัศน์ โดยมีผู้บริหารกระทรวงวัฒนธรรม(วธ.) ผู้แทนสถานเอกอัครราชทูตสาธารณรัฐอิตาลีประจำประเทศไทย หอการค้าไทย-อิตาเลียน สถานเอกอัครราชทูตประเทศภูมิภาคยุโรปในประเทศไทย จุฬาลงกรณ์มหาวิทยาลัย บริษัทอิตาลีในประเทศไทย และหน่วยงานเครือขายผู้ร่วมสนับสนุนการจัดทำสารคดี เข้าร่วม ณ โรงภาพยนตร์ Icon Cineconic ศูนย์การค้าไอคอนสยาม กรุงเทพฯ
นายอิทธิพล กล่าวว่า กระทรวงวัฒนธรรม(วธ.)มีนโยบายพัฒนาความสัมพันธ์ด้านวัฒนธรรมกับต่างประเทศและส่งเสริมบทบาททางวัฒนธรรมของไทยในเวทีโลกและส่งเสริมการเรียนรู้ การศึกษา การสร้างสรรค์และการจัดการองค์ความรู้ทางวัฒนธรรม ดังนั้น วธ.ร่วมกับสถานเอกอัครราชทูตสาธารณรัฐอิตาลีประจำประเทศไทย หอการค้าไทย-อิตาเลียน หน่วยงานรัฐและเอกชน จัดทำสารคดี “Me and the Magic Door. Discovering Italian architecture in Bangkok” ซึ่งเดิมมีชื่อว่า “White Elephants” มีความยาวประมาณ 40 นาที บอกเล่าเรื่องราวเกี่ยวกับผลงานการออกแบบและสถาปัตยกรรมอิตาลีในประเทศไทย ตั้งแต่สมัยรัชกาลที่ 5 จนถึงปัจจุบัน โดยมีจุดมุ่งหมายเพื่อประชาสัมพันธ์และถ่ายทอดความรู้เชิงประวัติศาสตร์ วัฒนธรรม ผลงานการศึกษา การออกแบบและประชาสัมพันธ์การท่องเที่ยวเชิงวัฒนธรรม ซึ่งสารคดีเรื่องดังกล่าวนำเสนอเรื่องราวผลงานการออกแบบและสถาปัตยกรรมของสถาปนิก วิศวกร และศิลปินชาวอิตาเลียนที่ได้มีส่วนร่วมทำงานกับกรมโยธาธิการของไทยในสมัยรัชกาลที่ 5 และรัชกาลที่ 6 ซึ่งผลงานสิ่งก่อสร้างดังกล่าวหลายแห่ง ยังคงได้รับการรักษาและคงอยู่จนถึงปัจจุบัน
รัฐมนตรีว่าการกระทรวงวัฒนธรรม กล่าวอีกว่า สำหรับสารคดี“Me and the Magic Door. Discovering Italian architecture in Bangkok” เป็นการเผยแพร่มรดกทางสถาปัตยกรรมในประเทศไทยที่สอดคล้องกับภารกิจของวธ.ในการส่งเสริมการสืบสาน รักษาและต่อยอด เผยแพร่ศิลปวัฒนธรรมของชาติให้คงอยู่อย่างยั่งยืน รวมทั้งส่งเสริม สนับสนุนการนำทุนทางวัฒนธรรมมาต่อยอดสู่อุตสาหกรรมวัฒนธรรมเชิงสร้างสรรค์และพัฒนาความสัมพันธ์ทางวัฒนธรรมระหว่างไทยและอิตาลีให้มีความแน่นแฟ้นมากยิ่งขึ้น
วันเสาร์ที่ 23 เมษายน 2565
“อลงกรณ์” พอใจผลการเยือนลาวเพิ่มการขนส่งสินค้าเกษตรบนเส้นทางรถไฟ “จีน-ลาว”
“อลงกรณ์” พอใจผลการเยือนลาวเพิ่มการขนส่งสินค้าเกษตรบนเส้นทางรถไฟ “จีน-ลาว” จับมือท่าบกท่านาแล้งเคลียร์ปัญหาคอขวด ตั้งเป้าร่นเวลาขนส่งจากเวียงจันทน์ถึงคุนหมิงไม่เกิน 2 วัน ภายใต้นโยบายอีสานเกตเวย์เชื่อมไทยเชื่อมลาวเชื่อมโลก
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยวันนี้ (23 เม.ย) ภายหลังจากเสร็จสิ้นภารกิจการเยือนสปป.ลาว ระหว่างวันที่ 21 - 22 เมษายน 2565 ว่า พอใจต่อผลการเจรจาความร่วมมือกับบริษัทเวียงจันทน์โลจิสติกส์ปาร์ คและบริษัทท่าบกท่านาแล้งในการเพิ่มศักยภาพระบบรถไฟ “ลาว-จีน” ในการขนส่งสินค้าเกษตรเพิ่มขึ้นและแก้ปัญหาคอขวดของระบบโลจิสติกส์
ทั้งนี้ กระทรวงเกษตรและสหกรณ์โดย ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มีนโยบายอีสานเกตเวย์เชื่อมไทย เชื่อมลาว เชื่อมโลก โดยความร่วมมือระหว่าง 3 ประเทศ ได้แก่ ไทย-ลาว-จีน ในการพัฒนาการขนส่งระบบใหม่คือรถไฟลาว-จีนให้เป็นเส้นทางสำคัญสำหรับการค้าระหว่างประเทศ ด้วยระบบโลจิสติกส์ผสมผสาน “ราง-รถ” (Multi Modal Trasportation) ในการขนส่งสินค้าต่างๆ โดยเฉพาะสินค้าเกษตรจากไทยไปสู่จีน เอเซียกลาง ตะวันออกกลางและยุโรปภายใต้การทำงานเชิงรุกร่วมกันระหว่างภาครัฐและภาคเอกชน
นายอลงกรณ์ กล่าวต่อไปว่า การเจรจากับนายจันทอน สิทธิชัย ประธานบริหารบริษัทเวียงจันทน์โลจิสปาร์ค (VLP) และคณะผู้บริหารบริษัทท่าบกท่านาแล้ง ร่วมกับนายสุวิทย์ รัตนจินดา ประธานสมาพันธ์ผู้ให้บริการโลจิสติกส์ไทยและนายณฐกร สุวรรณธาดา คณะทำงานที่ปรึกษารัฐมนตรีเกษตรและสหกรณ์ที่นครหลวงเวียงจันทน์ได้เห็นพ้องต้องกันในการเพิ่มขบวนรถไฟ การเพิ่มตู้สินค้า การอำนวยความสะดวกการขนส่งสินค้าผ่านแดน การเชื่อมโยงท่าบกท่านาแล้วกับสถานีเวียงจันทน์ใต้ การพัฒนาสถานีขนถ่ายสินค้า (ICD) การพัฒนาระบบการจองขบวนรถสินค้าและการเพิ่มตู้คอนเทนเนอร์และการเปิดบริการด่านตรวจโรคพืชที่ด่านรถไฟโมฮ่าน ภายในเดือนมิถุนายนหรือพฤษภาคมปีนี้ จะทำให้การขนส่งผลไม้ภายใต้พิธีสารไทย-จีนด้วยระบบรางสะดวกรวดเร็วมากขึ้นโดยจะใช้เวลาเพียง 1 - 2 วันจากเวียงจันทน์ถึงคุนหมิง รวมไปถึงข้อเสนอเพิ่มเติมเรื่องการพัฒนาระบบเอกสารอีเล็กทรอนิคส์ระหว่างด่านหนองคายกับท่าบกท่านาแล้งเพื่อแก้ปัญหาความล่าช้าของพิธีการเอกสารและการจราจรที่ติดขัดบริเวณพรมแดนซึ่งเป็นปัญหาคอขวดมานานโดยจะเร่งดำเนินการให้เร็วที่สุดรวมทั้งข้อเสนอให้เปิดด่าน 24 ชั่วโมงโดยจะรายงานผลการเจรจาให้กับดร.เฉลิมชัย ศรีอ่อน รัฐมนตรีว่าการกระทรวงเกษตรฯ นายจุรินทร์ ลักษณวิศิษฏ์ รัฐมนตรีพาณิชย์ รองนายกรัฐมนตรี และหน่วยงานที่เกี่ยวข้องต่อไป
นายอลงกรณ์และคณะยังได้ตรวจเยี่ยมท่าบกท่านาแล้ง โครงการเวียงจันทน์โลจิสติกส์ปาร์ค ระบบการยกตู้สินค้าขึ้นขบวนรถไฟของสถานีเวียงจันทน์ใต้ สถานีรถไฟนครหลวงเวียงจันทน์ (สถานีรถไฟความเร็วสูง) และการก่อสร้างสถานีรถไฟคำสวาทที่ประเทศไทยสนับสนุนงบประมาณซึ่งเป็นสถานีรถไฟโดยสารจากไทยไปถึงนครหลวงเวียงจันทน์และจากนครหลวงเวียงจันทน์มาไทยจากเดิมที่จะสิ้นสุดที่สถานีรถไฟท่านาแล้งเพื่อรองรับนักเดินทางและนักท่องเที่ยวจากไทย ลาว จีนและนานาประเทศในอนาคต.
วันอาทิตย์ที่ 15 สิงหาคม 2564
โฆษกรัฐบาลเผยความคืบหน้ามาตรการช่วยเหลือทางการเงินผู้ประกอบการและประชาชน
โฆษกรัฐบาลเผยความคืบหน้ามาตรการช่วยเหลือทางการเงินผู้ประกอบการและประชาชน
วันนี้ 15 ส.ค. 64 นายอนุชา บูรพชัยศรี โฆษกประจำสำนักนายกรัฐมนตรี เผยความคืบหน้ามาตรการช่วยเหลือทางการเงินผู้ประกอบการและประชาชน โดยเมื่อ 9 สิงหาคม 64  ธนาคารแห่งประเทศไทยรายงาน มาตรการทางการเงิน ช่วยเหลือฟื้นฟูผู้ประกอบธุรกิจ ในโครงการสินเชื่อฟื้นฟู วงเงิน 250,000 บาทได้รับอนุมัติแล้วจำนวน  89,444 ล้านบาท มีผู้ได้รับความช่วยเหลือ 29,365 ราย  โดยมีวงเงินเฉลี่ยอยู่ที่ประมาณ 3 ล้านบาทต่อราย ขณะที่ โครงการ “พักทรัพย์ พักหนี้”  วงเงินรวมของ 100,000 ล้านบาท มีมูลค่าสินทรัพย์ที่รับโอน  8,991 ล้านบาท  จำนวนผู้ได้รับความช่วยเหลือ 50 ราย  ซึ่งทั้งสองโครงการเป็นมาตรการที่รัฐบาลตอบสนองต่อภาคเอกชน ให้สามารถเข้าถึงเงินสินเชื่อได้มากขึ้น เสริมสภาพคล่องและการลงทุน สนับสนุนวงเงินในการดูแลสินทรัพย์ให้ภาคธุรกิจโรงแรมและธุรกิจบริการที่เกี่ยวข้องที่ได้รับผลกระทบจากโควิด-19 อย่างรุนแรงยังสามารถกลับมาทำธุรกิจตามปกติ หลังจำเป็นต้องหยุดดำเนินกิจการชั่วคราว ตามมติคณะรัฐมนตรี 23 มีนาคม 2564 ให้ความช่วยเหลือฟื้นฟูผู้ประกอบธุรกิจ ที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19)
ในส่วน “สินเชื่อ สู้ภัย COVID–19”  ของ ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.)  ที่เปิดผู้มีรายได้ประจำ ผู้ประกอบอาชีพอิสระ เกษตรกรรายย่อยหรือลูกจ้างภาคการเกษตรที่ได้ผลกระทบจาก COVID-19สามารถยื่นขอกู้วงเงินไม่เกิน 10,000 บาท/ราย โดยไม่ต้องมีหลักประกันนั้น ธนาคารออมสิน รายงาน ณ 31 กรกฎาคม 64  มียอดปล่อยสินเชื่อสู้ภัยโควิด -19 กว่า 700,000 ราย  วงเงินสินเชื่อ  7,000 ล้านบาท  ขณะที่ ธ.ก.ส. รายงานยอดจ่ายสินเชื่อ ณ วันที่ 9 สิงหาคม 2564 จำนวนเงิน 111.87 ล้านบาท  โดยจำนวนผู้กู้ 11,248 ราย  ทั้งนี้ ประชาชนทั่วไปและเกษตกรยังสามารถยื่นขอสินเชื่อได้จนถึงธันวาคม 2564
“จากสถานการณ์โควิด-19 ที่มีประชาชนและผู้ประกอบการธุรกิจภาคเอกชนได้รับผลกระทบเป็นจำนวนมากนั้น พลเอก ประยุทธ์ จันทร์โอชา นายกรัฐมนตรี เข้าใจถึงความเดือดร้อน และได้หารือร่วมกับทีมเศรษฐกิจมาอย่างต่อเนื่อง เพื่อพิจารณาความช่วยเหลือช่วยผู้ประกอบการและประชาชนรายกลุ่มทั้งในระยะปานกลางและระยะยาว หลังจากมาตรการเยียวยาช่วงล็อกดาวน์สิ้นสุดลง” นายอนุชา ฯ กล่าว//...
วันพุธที่ 29 กันยายน 2564
โฆษกดีอีเอสเตือนอย่าเชื่อข่าวปลอมอเมริกาจะปล่อยเชื้อโควิดในประเทศไทย ผู้ที่ได้รับเชื้อจะมีอาการรุนแรงภายใน 2 ชม. และอยู่ได้ไม่เกิน 2-3 วัน
โฆษกดีอีเอสเตือนอย่าเชื่อข่าวปลอมอเมริกาจะปล่อยเชื้อโควิดในประเทศไทย ผู้ที่ได้รับเชื้อจะมีอาการรุนแรงภายใน 2 ชม. และอยู่ได้ไม่เกิน 2-3 วัน
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่า ตามที่มีการส่งต่อข้อมูลผ่านโซเชียลมีเดียต่างๆเรื่องอเมริกาจะปล่อยเชื้อโควิดในประเทศไทยผู้ที่ได้รับเชื้อจะมีอาการรุนแรงภายใน2ชม.และอยู่ได้ไม่เกิน2-3วันทางศูนย์ต่อต้านข่าวปลอมได้ดำเนินการตรวจสอบข้อเท็จจริงกับกรมสารนิเทศกระทรวงการต่างประเทศพบว่าประเด็นดังกล่าวนั้นเป็นข้อมูลเท็จ
กรณีการส่งต่อข้อความระบุว่าสหรัฐอเมริกาจะปล่อยเชื้อโควิด-19ให้กับประเทศไทยซึ่งผู้ที่ได้รับเชื้อจะมีอาการรุนแรงภายใน2ชม.และอยู่ได้ไม่เกิน2-3วันทางกรมสารนิเทศกระทรวงการต่างประเทศได้ชี้แจงข้อเท็จจริงว่าเป็นข้อมูลเท็จที่ถูกแชร์ซ้ำเพื่อให้เกิดความเข้าใจผิดและหวาดกลัวซึ่งจากการตรวจสอบไม่มีมูลว่าข่าวดังกล่าวเป็นข้อเท็จจริงแต่อย่างใด
ดังนั้นขอให้ประชาชนอย่าหลงเชื่อและขอความร่วมมือไม่ส่งต่อหรือแชร์ข้อมูลจนกว่าจะตรวจสอบความถูกต้องให้ชัดเจนเสียก่อนเพื่อมิให้เกิดความสับสนและตื่นตระหนกในสังคม และเพื่อให้ประชาชนได้รับข้อมูลข่าวสารจากกกระทรวงการต่างประเทศสามารถติดตามได้ที่เว็บไซต์www.mfa.go.thหรือโทร02 2035000นอกจากนี้หากพี่น้องประชาชนพบเบาะแสการกระทำความผิดสามารถแจ้งผ่าน4ช่องทางได้แก่เว็บไซต์https://www.antifakenewscenter.com ,เฟซบุ๊กANTI-FAKE NEWS CENTER,ทวิตเตอร์@AFNCThailand,ไลน์@antifakenewscenterและช่องทางโทรศัพท์โทรสายด่วนGCC 1111ต่อ87ได้ตลอด24ชั่วโมง
**********
วันอังคารที่ 30 พฤศจิกายน 2564
ชาวนาเฮ !  ครม. อนุมัติวงเงิน 76,080.95 ล้านบาท สำหรับโครงการประกันรายได้เกษตกรผู้ปลูกข้าว ปี 2564/65 เพิ่มเติม
ชาวนาเฮ !  ครม. อนุมัติวงเงิน 76,080.95 ล้านบาท สำหรับโครงการประกันรายได้เกษตกรผู้ปลูกข้าว ปี 2564/65 เพิ่มเติม
นายธนกร วังบุญคงชนะ โฆษกประจำสำนักนายกรัฐมนตรี เผยวันนี้ ที่ประชุมคณะรัฐมนตรีมีมติ อนุมัติวงเงินรวม 76,080.95 ล้านบาท ในโครงการประกันรายได้เกษตรกรผู้ปลูกข้าวปี 2564/65 เพิ่มเติม โดยแบ่งเป็นวงเงินจ่ายชดเชยให้เกษตรกรจำนวน 74,569.31 ล้านบาท และค่าใช้จ่าย ธ.ก.ส. จำนวน 1,511.64 ล้านบาท หลังจากมติคณะรัฐมนตรี เมื่อวันที่ 25 ตุลาคม ที่ได้อนุมัติกรอบวงเงินงบประมาณโครงการประกันรายได้เกษตรกรผู้ปลูกข้าวปี 2564/65 และมาตรการคู่ขนานโครงการประกันรายได้เกษตรกรผู้ปลูกข้าวปี 2564/65 วงเงินจ่ายขาดเบื้องต้นรวมทั้งสิ้น 18,000 ล้านบาท เพื่อให้เป็นตามมติ คณะกรรมการนโยบายและบริหารข้าวแห่งชาติ (นบข.) เมื่อวันที่ 23 สิงหาคม ที่เห็นชอบในหลักการโครงการประกันรายได้เกษตกรผู้ปลูกข้าว ปี 2564 /65 วงเงินจ่ายขาด 89,306.39 ล้านบาท มาตรการคู่ขนาน ฯ วงเงินจ่ายขาด 6,955.98 ล้านบาท และโครงการสนับสนุนค่าบริหารจัดการและพัฒนาคุณภาพผลผลิตเกษตกรผู้ปลูกข้าว ปีการผลิต 2564/65 วงเงินจ่ายขาด 54,972.72 ล้านบาท รวมวงเงินจ่ายขาดทั้งสิ้น 151,235.09 ล้านบาท
ทั้งนี้ การประชุมคณะรัฐมนตรีเมื่อวันที่ 9 พฤศจิกายน มีมติมอบหมายให้กระทรวงพาณิชย์ กระทรวงการคลัง สำนักงบประมาณและหน่วยงานที่เกี่ยวข้อง พิจารณาจัดหาแหล่งเงินเพื่อเป็นค่าใช้จ่ายตามโครงการประกันรายได้เพิ่มเติม ภายใต้กรอบวงเงินจำนวน 76,080.95 ล้านบาทโดยดำเนินการให้ถูกต้องเป็นไปตามพระราชบัญญัติวินัยการเงินการคลังของรัฐบาล 2561 ตลอดจนกฎหมายระเบียบและมติคณะรัฐมนตรีที่เกี่ยวข้อง
ปัจจุบันได้มีประกาศคณะกรรมการนโยบายการเงินการคลังของรัฐ เรื่องกำหนดอัตราชดเชยค่าใช้จ่ายหรือการสูญเสียรายได้ของหน่วยงานของรัฐในการดำเนินกิจกรรม มาตรการ หรือโครงการตามที่กำหนดไว้ในมาตรา 28 (ฉบับที่ 2) พ.ศ. 2564 ลงวันที่ 24 พฤศจิกายน 2564 ข้อ 2 กำหนดให้อัตรายอดคงค้างรวมทั้งหมดของภาระที่รัฐต้องรับชดใช้ค่าใช้จ่ายหรือการสูญเสียรายได้ในการดำเนินกิจกรรม มาตรการ หรือโครงการตามที่กำหนดไว้ในมาตรา 28 ต้องมียอดคงค้างทั้งหมดรวมกันไม่เกินร้อยละ 35 ของงบประมาณรายจ่ายประจำปี จากเดิมที่ไม่เกินร้อยละ 30
โฆษกประจำสำนักนายกรัฐมนตรียังกล่าวเพิ่มเติมว่า พลเอก ประยุทธ์ จันท์โอชา นายกรัฐมนตรีในฐานะ ประธานบอร์ด นบข. ต้องการเห็นพี่น้องเกษตรกรมีรายได้จากการจำหน่ายข้าวเปลือกในราคาที่เหมาะสม ป้องกันความเสี่ยงในการจำหน่ายผลผลิต และช่วยเกษตรกรในช่วงเศรษฐกิจชะลอตัวจากสถานการณ์ โควิด-19 ขณะนี้ เพื่อให้พี่น้องเกษตรกรสามารถดำรงชีวิตอยู่ได้ รวมทั้งสร้างความเชื่อมั่นให้เกษตรกรผู้ปลูกข้าวตามนโยบายของรัฐที่แถลงต่อรัฐสภาไว้
วันพุธที่ 26 มกราคม 2565
นายกฯ ห่วงประชาชน เหตุน้ำมันดิบรั่ว ท่าเรือมาบตาพุด สั่งระดมกำลังขจัดคราบน้ำมัน - เตรียมแผนรับมือผลกระทบ
.....
พล.อ.ประยุทธ์ จันทร์โอชา นายกรัฐมนตรี และ รมว.กห. ห่วงใยประชาชนว่าจะได้รับผลกระทบจากเหตุการณ์น้ำมันดิบรั่วไหล บริเวณทุ่นผูกเรือน้ำลึกเดี่ยวกลางทะเล ท่าเรือมาบตาพุด จ.ระยอง แม้จะควบคุมได้แล้ว จึงสั่งการทุกหน่วยงานที่เกี่ยวข้องเร่งขจัดคราบน้ำมัน ประเมินผลกระทบทางทะเล รับมือผลกระทบที่อาจเกิดขึ้นจากเหตุดังกล่าว และเตือนประชาชนถึงข้อมูลที่เป็นประโยชน์ในการประกอบอาชีพ
.
สำหรับประชาชนในพื้นที่ใกล้เคียง ขอให้ติดตามการแจ้งเตือนจากหน่วยงานราชการอย่างใกล้ชิด เพื่อให้ทราบแนวทางการปฏิบัติ และไม่เกิดความตื่นตระหนกต่อสถานการณ์
.
อ่านเพิ่มเติม คลิก >>https://www.thaigov.go.th/news/contents/details/50909
#ไทยคู่ฟ้า#ร่วมต้านโควิด19
-------------------
วันศุกร์ที่ 6 สิงหาคม 2564
สธ. ยัน ผลตรวจโควิด 19 ด้วย ATK เป็นบวก เข้าระบบการรักษาทันที
กระทรวงสาธารณสุข เผยผู้ที่ตรวจหาเชื้อโควิด 19 ด้วยชุดตรวจ ATK หากผลเป็นบวก นำเข้าระบบการรักษาทันที หากรักษาในโรงพยาบาล แยกกักตัวในชุมชน/ ศูนย์พักคอย จะตรวจด้วยวิธี RT-PCR คู่ขนาน ป้องกันผลบวกลวง โดยแจ้งสายด่วนสปสช. 1330 ไลน์ออฟฟิศเชียล @nhso หรือในก
กระทรวงสาธารณสุข เผยผู้ที่ตรวจหาเชื้อโควิด 19 ด้วยชุดตรวจATK หากผลเป็นบวก นำเข้าระบบการรักษาทันที หากรักษาในโรงพยาบาล แยกกักตัวในชุมชน/ ศูนย์พักคอย จะตรวจด้วยวิธี RT-PCR คู่ขนาน ป้องกันผลบวกลวง โดยแจ้งสายด่วนสปสช. 1330 ไลน์ออฟฟิศเชียล @nhso หรือในกทม.โทรเบอร์ติดต่อสำนักงานเขต
วันนี้ (6 สิงหาคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา2019 กระทรวงสาธารณสุข จ.นนทบุรี นพ.สมศักดิ์ อรรฆศิลป์ อธิบดีกรมการแพทย์ แถลงข่าวแนวทางปฏิบัติการตรวจด้วยชุดตรวจ ATK สู่ระบบ Home Isolation และ Community Isolation ว่าขณะนี้ได้ตรวจเชิงรุกค้นหาผู้ติดเชื้อโควิด 19 ด้วยชุดทดสอบรู้ผลเร็วAntigen Test Kit(ATK) เพิ่มขึ้น โดยเฉพาะในเขตกทม. โดยมีทีมแพทย์ชนบท ร่วมกับกระทรวงสาธารณสุข และกทม. ส่งหน่วยตรวจเชิงรุกประมาณ 30 พื้นที่ต่อวัน เพื่อค้นหาและคัดแยกผู้ติดเชื้อออกจากชุมชน ป้องกันการแพร่เชื้อต่อ หากพบผู้ที่มีผลตรวจ ATK เป็นบวกทางระบาดวิทยาเรียกว่า “ผู้ติดเชื้อเข้าข่าย” จะนำเข้าระบบแยกกักตัวที่บ้าน (Home Isolation) โดยไม่ต้องทำ RT-PCR ซ้ำ และสปสช. จะสนับสนุนเงินให้กับโรงพยาบาลในการจัดส่งอาหาร 3 มื้อ เป็นเวลา 14 วัน เครื่องวัดอุณหภูมิ เครื่องวัดออกซิเจนในเลือด ยาที่จำเป็น รวมถึงหน้ากากอนามัย แอลกอฮอล์ และถุงแดงสำหรับใส่ขยะติดเชื้อ ตามมาตรฐานการทำ Home Isolationหรือเข้ารักษายังในโรงพยาบาล หรือในชุมชน (Community Isolation)/ ศูนย์พักคอย และตรวจด้วยวิธี RT-PCR คู่ขนานกันไป เนื่องจากอาจพบผลบวกลวงได้ประมาณ 3-5%โดยให้ผู้ติดเชื้อเข้าข่ายเซ็นใบยินยอมการรักษาและแยกออกจากผู้ป่วยยืนยันรายอื่นก่อน หากเป็นฮอสพิเทลให้นอนแยกห้องละ 1 คน จนกว่าผลRT-PCR เป็นบวกจึงให้นอน 2 คน ขณะนี้ได้แจ้งเวียนแนวปฏิบัติไปยังโรงพยาบาลรัฐทั่วประเทศแล้ว ส่วนภาคเอกชน กรมสนับสนุนบริการสุขภาพ จะได้ประสานให้มีการดำเนินงานไปในทิศทางเดียวกัน
นพ.สมศักดิ์กล่าวต่อว่า สำหรับสถานที่ตรวจหาเชื้อด้วยATKได้แก่ 1. โรงพยาบาล หากผลเป็นบวก โรงพยาบาลรับรักษา 2. การตรวจเชิงรุกในชุมชน สปสช.จะขึ้นทะเบียนผู้ป่วยไว้ และจับคู่กับคลินิกชุมชนอบอุ่น โรงพยาบาล/ ศูนย์บริการสาธารณสุข กทม. เพื่อที่จะทำHome Isolation หรือ Community Isolation ขณะนี้มี 5,000-6,000 เตียง และมีภาคเอกชนเข้ามาร่วม 3.การตรวจด้วยตนเอง ด้วยชุดตรวจATKที่ผ่านการรับรองจากกรมวิทยาศาสตร์การแพทย์ และขึ้นทะเบียนจาก อย. เมื่อผลเป็นบวก ให้ถ่ายรูปผลการตรวจ และโทรสายด่วน 1330 สปสช. ซึ่งขณะนี้เพิ่มเป็น 3,000 คู่สาย หรือสแกนQR code เพิ่มเพื่อนในไลน์ออฟฟิสเชียล @nhso ลงทะเบียน บันทึกอาการ เพื่อจับคู่กับสถานพยาบาลในการดูแล และตอบกลับโดยเร็วที่สุดโดย หรือผ่านเว็บไซต์http://crmsup.nsho.go.thสำหรับพื้นที่ 50 เขต กทม. มีเบอร์โทรศัพท์ประจำสำนักงานเขต เขตละ 20 คู่สาย บริการประชาชนเกี่ยวกับโควิด 19 ตลอด 24 ชั่วโมง กรณีเหตุฉุกเฉินเร่งด่วน อาการวิกฤตให้โทรสายด่วน 1669
********************************** 6 สิงหาคม 2564
วันจันทร์ที่ 30 สิงหาคม 2564
โครงการกระจายวัคซีนทางเลือกให้กับประชาชนในพื้นที่ปากเกร็ด จ.นนทบุรี (สำนักงานปลัดกระทรวงกลาโหม พื้นที่ ศรีสมาน)
สู่เป้าหมาย 33,000 คน ภายใน กันยายน 2564
อัปเดต “ศูนย์ฉีดวัคซีนทางเลือก ซิโนฟาร์ม”อำนวยความสะดวกให้ประชาชน พื้นที่ปากเกร็ด จ.นนทบุรี
- ฉีดวันที่ 29 ส.ค.64 จำนวน 900 คน
- ฉีดไปแล้ว 10,700 คน
- ต้องฉีดอีก 22,300 คน
วันพุธที่ 26 มกราคม 2565
นายกรัฐมนตรีพบปะชุมชนไทยและนักศึกษาไทยในซาอุดีอาระเบีย
เชื่อมั่นการเยือนครั้งนี้จะส่งเสริมความสัมพันธ์ไทย-ซาอุดีอาระเบียทุกระดับ ยืนยันความสัมพันธ์ระดับประชาชนจะผลักดันต่อยอดความสัมพันธ์ทวิภาคี
วันนี้ (25 มกราคม 2565) เวลา 17.45 น. ตามเวลาท้องถิ่นกรุงริยาด (เท่ากับเวลา 21.45 น. ตามเวลาประเทศไทย) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กระทรวงกลาโหม พร้อมคณะ เดินทางไปเยี่ยมชมเขตอัล-ตุรออิฟ เมืองดีรียะฮ์ (Al-Turaif District, Diriyah) เมืองมรดกโลกสำคัญของซาอุดีอาระเบีย
โฆษกประจำสำนักนายกรัฐมนตรีกล่าวว่า เมืองดีรียะฮ์ (Diriyah) เมืองอารยธรรมโบราณ ซึ่งตั้งอยู่ห่างจากเมืองหลวงกรุงริยาด ประมาณ 25 นาที โดยเป็นเมืองอารยธรรมโบราณซึ่งมีอายุกว่า 300 ปี และเป็นเมืองสำคัญในคาบสมุทรอาหรับ ในอดีตเป็นศูนย์กลางของการค้าขายและสัญจรที่สำคัญ สำหรับผู้ที่จะเดินทางไปแสวงบุญเพื่อประกอบพิธีฮัจย์ ทั้งนี้ เมืองดีรียะฮ์มีความสำคัญในฐานะศูนย์กลางการปกครอง และสถานที่ประทับของราชวงศ์ อัลซาอุ (Al Saud) ในอดีตกาลก่อนที่จะมีการก่อตั้งราชอาณาจักรซาอุดีอาระเบียในปี 2475 ทั้งนี้ ในปี 2010 UNESCO ได้ขึ้นทะเบียนเขตอัล-ตุรออิฟ เมืองดีรียะฮ์ ให้เป็นมรดกโลก สะท้อนให้เห็นถึงอารยธรรมโบราณและวิถีชีวิตของชนเผ่าอาหรับ รัฐบาลซาอุดีอาระเบียได้ดัดแปลงอาคารบางแห่งในเมืองดีรียะฮ์ให้เป็นพิพิธภัณฑ์สำหรับจัดแสดงโบราณวัตถุต่างๆ ที่สะท้อนวิถีชีวิตของซาอุดีฯ ในอดีต
ภายหลังเสร็จสิ้นการเยี่ยมชมเมืองดีรียะฮ์ ในช่วงค่ำ นายกรัฐมนตรีและคณะเดินทางยังสถานเอกอัครราชทูต ณ กรุงริยาด โดยนายกรัฐมนตรีได้ปลูกต้นประดู่ จำนวน 1 ต้น หน้าอาคารสถานเอกอัครราชทูต ณ กรุงริยาด เพื่อเป็นที่ระลึก พร้อมร่วมงานเลี้ยงอาหารค่ำ ซึ่งนายสธน เกษมสันต์ ณ อยุธยา อุปทูต ณ กรุงริยาด เป็นเจ้าภาพ เพื่อเป็นเกียรติแก่นายกรัฐมนตรีและคณะ ในโอกาสนี้ นายกรัฐมนตรียังได้เยี่ยมชมสถานเอกอัครราชทูต ณ กรุงริยาด พร้อมพบปะชุมชนไทยและนักศึกษาไทยในราชอาณาจักรซาอุดีอาระเบียอีกด้วย
ภายหลังเสร็จสิ้น งานเลี้ยงอาหารค่ำ เวลา 21.30 น. ตามเวลาท้องถิ่นกรุงริยาด นายกรัฐมนตรีและคณะ ออกเดินทางจากราชอาณาจักรซาอุดีอาระเบีย กลับประเทศไทย โดยเดินทางถึงประเทศไทยวันที่ 26 มกราคม 2565 เวลา 8.40 น. ตามเวลาประเทศไทย
วันพุธที่ 8 ธันวาคม 2564
มหาดไทยกำชับผู้ว่าฯ 5 จังหวัดชายแดนภาคใต้  เฝ้าระวังสถานการณ์การแพร่ระบาดของโรคโควิด – 19 หลังพบผู้ติดเชื้อโอไมครอนรายแรกที่ประเทศมาเลเซีย
มหาดไทยกำชับผู้ว่าฯ 5 จังหวัดชายแดนภาคใต้  เฝ้าระวังสถานการณ์การแพร่ระบาดของโรคโควิด – 19 หลังพบผู้ติดเชื้อโอไมครอนรายแรกที่ประเทศมาเลเซีย
วันนี้ (6 ธ.ค. 64) นายสุทธิพงษ์ จุลเจริญ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนเกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร เปิดเผยว่า ขณะนี้สถานการณ์การแพร่ระบาดของโรคติดเชื้อไวรัสโคโรนา 2019 ในพื้นที่ 5 จังหวัดชายแดนภาคใต้ยังคงต้องเฝ้าระวัง และได้เกิดการแพร่ระบาดของเชื้อไวรัสโคโรนา 2019 สายพันธุ์โอไมครอน (Omicron) เป็นรายแรกในประเทศมาเลเซีย และมีแนวโน้มอาจจะมีการแพร่ระบาดของไวรัสสายพันธุ์ดังกล่าวเข้ามายังประเทศไทย
นายสุทธิพงษ์ จุลเจริญ ปลัดกระทรวงมหาดไทย กล่าวว่า ขณะนี้ตนได้กำชับไปยังผู้ว่าราชการจังหวัดสงขลา ยะลา ปัตตานี นราธิวาส และสตูล เน้นย้ำการปฏิบัติโดยใช้กลไกฝ่ายปกครอง นายอำเภอ ปลัดอำเภอ กำนัน ผู้ใหญ่บ้าน แพทย์ประจำตำบล ฯลฯ และผู้นำชุมชน บริหารสถานการณ์การแพร่ระบาดของโรคโควิด-19 ตามแนวทางปฏิบัติ ได้แก่ 1) สร้างการรับรู้และความเข้าใจมาตรการสำคัญของทางราชการอย่างต่อเนื่อง ขอความร่วมมือจากทุกภาคส่วน ทั้งหน่วยงานภาครัฐ องค์กรภาคีเครือข่ายภาครัฐ และภาคเอกชน บังคับใช้มาตรการสาธารณสุขอย่างเคร่งครัดในพื้นที่ ตามวิธีป้องกันการติดเชื้อโควิดขั้นสูงสุด (Universal Prevention) และมาตรการปลอดภัยสำหรับองค์กร (Covid Free Setting) และเน้นย้ำฝ่ายปกครอง ให้มีบทบาทสำคัญในการสนับสนุนการปฏิบัติร่วมกับองค์กรปกครองส่วนท้องถิ่นและอาสาสมัครสาธารณสุขในพื้นที่ 2) เพิ่มความเข้มข้นการตรวจตราและสอดส่องดูแล ไม่ให้มีการลักลอบหลบหนีเข้าประเทศและการเคลื่อนย้ายแรงงานต่างด้าวโดยผิดกฎหมายผ่านช่องทางธรรมชาติ หากพบการกระทำผิด ให้ดำเนินการทางกฎหมายอย่างเด็ดขาด ทั้งผู้นำพาและผู้ให้ที่พักพิง 3) ดำเนินมาตรการตรวจคัดกรองเชิงรุก (Active Case Finding) อย่างเข้มข้น มุ่งเน้นการตรวจคัดกรองในพื้นที่ชุมชนที่มีประชาชนอาศัยอยู่จำนวนมาก และสถานที่เสี่ยงที่มีการรวมกลุ่มของประชาชน เป็นจำนวนมากอย่างต่อเนื่อง เช่น สถานประกอบการ โรงงาน และตลาด เป็นต้น 4) ช่วยเหลือพี่น้องประชาชนที่ได้รับผลกระทบจากสถานการณ์การแพร่ระบาดของโรคโควิด-19 และประสานหน่วยงานที่เกี่ยวข้องเข้าให้ความช่วยเหลือ โดยเฉพาะอย่างยิ่ง ประชาชนกลุ่มเปราะบางหรือผู้ที่สมควรได้รับความช่วยเหลืออย่างเหมาะสม 5) เร่งประชาสัมพันธ์ให้ประชาชนในพื้นที่เข้ารับการฉีดวัคซีน โดยมุ่งเน้นกลุ่ม 608 และประชาชนทั่วไป ด้วยการกำหนดจุดรับบริการฉีดวัคซีนทั้งรูปแบบ On - Site และรูปแบบ Mobile unit เพื่ออำนวยความสะดวกให้กับประชาชน พร้อมทั้งทำความเข้าใจกับผู้ที่ไม่ประสงค์จะฉีดวัคซีนด้วย
"ให้ฝ่ายปกครอง นายอำเภอ ปลัดอำเภอ กำนัน ผู้ใหญ่บ้าน แพทย์ประจำตำบล ฯลฯ และผู้นำชุมชน ติดตามข้อมูลข่าวสารต่าง ๆ ที่เกี่ยวข้องกับการบริหารสถานการณ์การแพร่ระบาดของโรคโควิด-19 อย่างใกล้ชิด เพื่อสามารถปฏิบัติหน้าที่และตามอำนาจหน้าที่ได้อย่างมีประสิทธิภาพ รวมถึงมีข้อมูลเพื่อสื่อสารสร้างความเข้าใจให้กับทุกภาคส่วนในพื้นที่ได้รับรู้ร่วมกัน" นายสุทธิพงษ์ฯ กล่าวทิ้งท้าย
วันอังคารที่ 22 มีนาคม 2565
รัฐมนตรีว่าการกระทรวงยุติธรรม ประชุม ยจ.ทั่วประเทศ จี้ให้ทำงานหนักบริการประชาชน
รัฐมนตรีว่าการกระทรวงยุติธรรม ประชุม ยจ.ทั่วประเทศ จี้ให้ทำงานหนักบริการประชาชน เร่งประสานหาลูกหนี้เข้าร่วมงานมหกรรมไกล่เกลี่ยให้มากที่สุด แนะทำงานร่วมท้องถิ่นช่วยชาวบ้าน
วันที่ 22 มีนาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า ตนพร้อมนางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายเรืองศักดิ์ สุวารี อธิบดีกรมคุ้มครองสิทธิและเสรีภาพ ได้ร่วมประชุมกับผู้อำนวยการสำนักงานยุติธรรมจังหวัดทั่วประเทศ โดยได้มีการมอบนโยบายในหลายประเด็นว่า เวลานี้ยุติธรรมจังหวัดถือเป็นหนึ่งในเครื่องมือสำคัญในการช่วยเหลือประชาชน เพราะเป็นหน่วยงานตัวแทนของกระทรวงยุติธรรม ดังนั้นข้าราชการของกระทรวง ไม่ว่าจะเป็น สำนักงานยุติธรรมจังหวัด กรมคุมประพฤติ กรมคุ้มครองสิทธิและเสรีภาพ กรมบังคับคดี กรมราชทัณฑ์ ต้องรู้เนื้องานที่ฝ่ายบริหารเดินหน้าทำงานอยู่ โดยเนื้องานหลักในเวลานี้ที่สำคัญ เช่น การช่วยเหลือประชาชนที่เราจะเพิ่มบริการเข้าไป การไกล่เกลี่ยหนี้สิน การเยียวยาผู้เสียหายและเหยื่อจากคดีอาญาตามพ.ร.บ.ค่าตอบแทนฯ กองทุนยุติธรรม โดยงานทั้งหมดพวกเราต้องรู้และช่วยกัน เพราะปีนี้กระทรวงยุติธรรมต้องช่วยเหลือประชาชนให้มากที่สุด ต้องลงไปทำความเข้าใจกับชาวบ้าน ต้องรู้จักประสานกับท้องถิ่น ทั้ง กำนัน ผู้ใหญ่บ้าน อบต. อบจ. ประชาสัมพันธ์จังหวัด อาสาสมัครต่างๆ และผู้นำชุมชน เพื่อประสานในเรื่องงานต่างๆให้เกิดประโยชน์สูงสุด
"การไกล่เกลี่ยหนี้สินถือเป็นหนึ่งในงานหลักใหม่ของกระทรวง ที่เราจะจัดทั่วประเทศ แต่หากเราไม่สามารถเชิญชวนลูกหนี้เข้าร่วมได้จะเกิดประโยชน์อะไร ดังนั้นทุกคนต้องตื่นตัว การช่วยเหลือประชาชนเรื่องหนี้สินเป็นเรื่องที่ดี และเป็นการมอบนโยบาย ข้าราชการทุกคนต้องเข้าใจงานหลักในการบริการประชาชนให้ได้ จากนี้ผมอยากเห็นยอดผู้เข้าร่วมงานไกล่เกลี่ยหนี้สิน มีมากขึ้น เราต้องเร่งหาลูกหนี้ ทำงานเชิงรุกและติดต่อให้มาไกล่เกลี่ยให้มากที่สุด เพราะคนที่เข้าร่วมงานจะได้ประโยชน์มากมาย ไม่ถูกฟ้องดำเนินคดี ผู้ต้องคำพิพากษาไม่ถูกขายทรัพย์ทอดตลาด" นายสมศักดิ์ กล่าว
นายสมศักดิ์ กล่าวอีกว่า อย่างไรก็ตามในวันที่ 23 มีนาคม ตนจะลงพื้นที่ จ.สงขลา ซึ่งจะมีการจัดงานมหกรรมไกล่เกลี่ยหนี้สินครัวเรือน ครั้งที่ 3 และยุติธรรมพบประชาชน เวลา 08.00 น. เป็นต้นไป ที่ เซ็นทรัล หาดใหญ่ เรื่องนี้จะทำให้คนคลายทุกข์ในเรื่องหนี้สิน และในช่วงเย็นจะมีกิจกรรมพืชกระท่อมสัญจร และคอนเสิร์ต มาลีฮวนน่า เวลา 16.00 น. ที่มหาวิทยาลัยสงขลานครินทร์ ตนจึงขอเชิญชวนให้คนมาร่วมงานกันเยอะๆ
วันพุธที่ 19 มกราคม 2565
แรงงาน ร่วมกับ กระทรวงศึกษาธิการ ลงนาม MOU ขับเคลื่อนนโยบาย พัฒนาคุณภาพชีวิตแรงงาน
กระทรวงแรงงานผนึกกำลังกระทรวงศึกษาธิการ ลงนามบันทึกข้อตกลงความร่วมมือ (MOU) ว่าด้วยการส่งเสริมการศึกษาและการมีงานทำให้แก่นักเรียน นักศึกษา และแรงงานทุกระดับ โดยมุ่งหวังพัฒนาระบบฐานข้อมูล (Big Data) ด้านอุปสงค์อุปทานของตลาดแรงงาน เพื่อพัฒนาคุณภาพชีวิต
นายสุชาติ ชมกลิ่น รัฐมนตรีว่าการกระทรวงแรงงานเปิดเผยว่า กระทรวงแรงงานได้ร่วมกับกระทรวงศึกษาธิการ จัดพิธีลงนามบันทึกข้อตกลงความร่วมมือว่าด้วยการส่งเสริมการศึกษาและการมีงานทำให้แก่นักเรียน นักศึกษา และแรงงานทุกระดับ ณ ห้องประชุมราชวัลลภ อาคารราชวัลลภ กระทรวงศึกษาธิการ กรุงเทพมหานคร รัฐบาลโดยการนำของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมทั้งพลเอก ประวิตร วงษ์สุวรรณ รองนายกรัฐมนตรีที่กำกับดูแลกระทรวงแรงงานมีนโยบายส่งเสริมพัฒนาทักษะทางอาชีพและส่งเสริมการมีงานทำ และให้ความสำคัญในการพัฒนาทรัพยากรมนุษย์ทุกช่วงวัยโดยเฉพาะในวัยกำลังแรงงานที่จะต้องได้รับการพัฒนาทักษะฝีมือให้สูงขึ้นสอดคล้องกับการเปลี่ยนแปลงของเทคโนโลยีลดปัญหาการขาดแคลนแรงงานที่มีความรู้ ความสามารถ และทักษะฝีมือที่ตรงกับความต้องการของตลาดแรงงานทั้งในเชิงปริมาณและคุณภาพ ทั้งสองหน่วยงานจึงขับเคลื่อนนโยบายดังกล่าวโดยใช้แนวทางประชารัฐในการสร้างความร่วมมือ โดยร่วมกันพัฒนาระบบฐานข้อมูล (Big Data)ด้านอุปสงค์อุปทานของตลาดแรงงานเพื่อส่งเสริมการจัดการศึกษาพัฒนาทักษะทางอาชีพและการมีงานทำ จัดฝึกอบรมด้านเทคโนโลยีสมัยใหม่ให้แก่บุคลากรและครูผู้สอนเพื่อนำความรู้ไปขยายผลให้แก่นักเรียน นักศึกษาในสังกัดกระทรวงศึกษาธิการ และแรงงานทุกระดับ พัฒนาหลักสูตรฝึกอบรมฝีมือแรงงานไปสู่การทดสอบมาตรฐานฝีมือแรงงานแห่งชาติและการประเมินความรู้ความสามารถ ร่วมกันจัดการแข่งทักษะฝีมือระดับภูมิภาค ระดับประเทศ ระดับอาเซียน และระดับนานาชาติ เผยแพร่ความรู้ทางกฎหมายและระเบียบต่างๆ ที่มีส่วนเกี่ยวข้องกับการมีงานทำ การคุ้มครองแรงงาน และด้านประกันสังคม
นายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า กรมสวัสดิการและคุ้มครองแรงงาน ได้ร่วมลงนามบันทึกข้อตกลงความร่วมมือ (MOU) โดยมีเจตนารมณ์ร่วมในการขับเคลื่อนนโยบายของรัฐบาลเพื่อให้เป็นไปตามแผนยุทธศาสตร์ชาติ แก้ปัญหาขาดแคลนแรงงานคุณภาพทั้งในเชิงปริมาณและคุณภาพ ส่งเสริมและสนับสนุนการจัดกิจกรรมตลาดนัดแรงงานและข้อมูลความต้องการแรงงานเพื่อการส่งเสริมการมีงานทำให้กับผู้จบการศึกษา พร้อมทั้งเผยแพร่ความรู้ทางกฎหมายและระเบียบต่าง ๆ ที่เกี่ยวข้องกับการส่งเสริมการมีงานทำด้านการคุ้มครองแรงงาน สิทธิประโยชน์และสวัสดิการให้กับนักเรียน นักศึกษา ในสังกัดกระทรวงศึกษาธิการ และแรงงานทุกระดับ เตรียมความพร้อมเพื่อเข้าสู่ตลาดแรงงาน
วันจันทร์ที่ 18 ตุลาคม 2564
ทูตอาร์เจนตินาอำลา นายกฯ ชื่นชมโครงการ Phuket Sandbox และพร้อมสนับสนุนการผลักดันความร่วมมือทุกมิติระหว่างกัน
ทูตอาร์เจนตินาอำลา นายกฯ ชื่นชมโครงการ Phuket Sandbox และพร้อมสนับสนุนการผลักดันความร่วมมือทุกมิติระหว่างกัน
วันนี้ (18 ตุลาคม 2564) เวลา 11.00 น. นางมารีอา อาลีเซีย กุซโซนี เด โซนเชน (Mrs. Maria Alicia Cuzzoni de Sonschein) เอกอัครราชทูตสาธารณรัฐอาร์เจนตินาประจำประเทศไทย เข้าอำลา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสพ้นหน้าที่ ณ ห้องสีงาช้าง ตึกไทยคู่ฟ้า ทำเนียบรัฐบาล โดยนายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงสาระสำคัญของการหารือ ดังนี้
นายกรัฐมนตรีขอบคุณ และชื่นชมผลงานของเอกอัครราชทูตฯ ที่ช่วยกระชับความสัมพันธ์อันดีระหว่างไทย-อาร์เจนตินา ซึ่งนับเป็นมิตรประเทศที่สำคัญของไทยและเป็นคู่ค้าที่สำคัญในกลุ่มประเทศลาตินอเมริกาและแคริบเบียน มีความสัมพันธ์ที่ราบรื่นและยาวนาน ทั้งนี้ หวังว่าเอกอัครราชทูตอาร์เจนตินาฯ คนใหม่จะสานต่อความร่วมมือกันต่อไป โอกาสนี้ นายกรัฐมนตรีได้ฝากความปรารถนาดีไปยังนายอัลเบร์โต อันเฆล เฟร์นันเดซ ประธานาธิบดีอาร์เจนตินา และหวังว่าทั้งสองประเทศจะเพิ่มพูนความร่วมมือกันเพื่อฟื้นฟูความร่วมมือภายหลังสถานการณ์โควิด-19 คลี่คลาย และมีโอกาสในการแลกเปลี่ยนการเยือนทุกระดับได้ในอนาคต
เอกอัครราชทูตอาร์เจนตินาฯ รู้สึกภูมิใจและเป็นเกียรติที่ได้ปฏิบัติหน้าที่ในไทยตลอดระยะเวลาที่ผ่านมา พร้อมกล่าวชื่นชมความสัมพันธ์ของทั้งสองประเทศที่มีความใกล้ชิด โดยไทยและอาร์เจนตินาครบรอบ 66 ปี การสถาปนาความสัมพันธ์ระหว่างกัน ในปี 2564 และทั้งสองประเทศยังมีศักยภาพอีกมากในความร่วมมือด้านเศรษฐกิจ การพัฒนาทรัพยากรมนุษย์ การเกษตรและปศุสัตว์ วัฒนธรรม และความร่วมมือด้านพลังงานนิวเคลียร์เพื่อสันติ ทั้งนี้ แม้ว่าเอกอัครราชทูตอาร์เจนตินาฯจะพ้นตำแหน่ง แต่ยังคงยืนยันสานต่อความร่วมมือและส่งเสริมความร่วมมือระหว่างทั้งสองประเทศต่อไปในทุกมิติที่ทั้งสองฝ่ายมีผลประโยชน์ร่วมกัน
โอกาสนี้ เอกอัครราชทูตอาร์เจนตินาฯ ยังกล่าวขอบคุณความร่วมมือจากรัฐบาลตลอดระยะเวลาที่ผ่านมา เอกอัครราชทูตฯ ชื่นชมการดำเนินนโยบายของนายกรัฐมนตรีในการเปิดประเทศเพื่อฟื้นฟูเศรษฐกิจ เห็นได้จากความสำเร็จของโครงการ Phuket Sandbox ที่ได้ฟื้นฟูการท่องเที่ยวของไทยให้กลับมามีชีวิตชีวา ทั้งนี้ โดยส่วนตัวเอกอัครราชทูตฯ ชื่นชอบการท่องเที่ยวที่ภูเก็ต ซึ่งได้มีโอกาสไปท่องเที่ยวหลายครั้ง และมีความความประทับใจต่อธรรมชาติและสถานที่ท่องเที่ยวที่สวยงามในประเทศไทย และมิตรภาพที่ดีของคนไทย
วันพฤหัสบดีที่ 26 พฤษภาคม 2565
นายกฯ เดินทางถึงกรุงโตเกียว ประเทศญี่ปุ่น เพื่อเข้าร่วมการประชุม International Conference on the Future of Asia (Nikkei Forum) ครั้งที่ 27
นายกฯ เดินทางถึงกรุงโตเกียว ประเทศญี่ปุ่น เพื่อเข้าร่วมการประชุม International Conference on the Future of Asia (Nikkei Forum) ครั้งที่ 27
วันนี้ (26 พฤษภาคม 2565) เวลา 06.30 น. ตามเวลาท้องถิ่นประเทศญี่ปุ่น พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะ เดินทางถึงท่าอากาศยานนานาชาติฮาเนดะ เพื่อเข้าร่วมการประชุม International Conference on the Future of Asia (Nikkei Forum) ครั้งที่ ๒๗ ระหว่างวันที่ ๒๖ - ๒๗ พฤษภาคม ๒๕๖๕ ณ กรุงโตเกียว ตามคำเชิญของบริษัท Nikkei โดยนายกรัฐมนตรีมีกำหนดกล่าวปาฐกถาในช่วงบ่ายวันนี้
ในการเดินทางของนายกรัฐมนตรีครั้งนี้ มีกำหนดการสำคัญนอกเหนือจากการเข้าร่วมการประชุมฯ คือมีโอกาสได้พบหารือกับนายคิชิดะ ฟูมิโอะ นายกรัฐมนตรีญี่ปุ่นอีกครั้ง หลังจากที่นายกรัฐมนตรีญี่ปุ่นเยือนไทยอย่างเป็นทางการเมื่อวันที่ 1-2 พฤษภาคม 2565 เพื่อเป็นการติดตามและต่อยอดผลการเยือนไทยอย่างเป็นทางการของนายกรัฐมนตรีญี่ปุ่น ในการยกระดับความสัมพันธ์ไทย-ญี่ปุ่น เป็นหุ้นส่วนทางยุทธศาสตร์อย่างรอบด้าน (Comprehensive Strategic Partnership) รวมทั้ง เป็นโอกาสให้พบภาคเอกชนญี่ปุ่นสำคัญ ๆ เพื่อให้ความเชื่อมั่น และเป็นโอกาสต่อยอด ความร่วมมือกับนักธุรกิจญี่ปุ่นในไทย ถึงด้านนโยบายในการดำเนินธุรกิจ/ลงทุนในไทย พร้อมกับเป็นโอกาสย้ำนโยบายด้านเศรษฐกิจที่สำคัญของรัฐบาลไทยที่ประสงค์ให้เอกชนญี่ปุ่นเข้ามามีส่วนร่วม โดยเฉพาะ การลงทุนในกลุ่มเศรษฐกิจใหม่ นโยบายโมเดลเศรษฐกิจ BCG เป็นต้น